Locuitorii din zona Clăbucet se revoltă împotriva primarului Fritz: "Ne-ați lăsat fără locuri de parcare, dar primim amenzi"
Peste 300 de persoane au semnat o petiție prin care îi cer primarului Timișoarei să găsească o soluție pentru ca să li se redea locuri de parcare în fața blocurilor unde locuiesc sau pe străzile adiacente.
Parte a mărețelor inovații din oraș, pe strada Transilvania a fost construită o pistă de biciclete și s-au montat aproximativ 400 de stâlpișori, ceea ce i-a lăsat pe riverani fără cel puțin 70 de locuri de parcare.
Situația este însă mai gravă, din cauză că aceeași problemă a crizei locurilor de parcare a apărut și pe străzile vecine: Vulturilor, Clăbucet, Prahova, Vlăsiei, Bran sau Dreptatea. Totul din cauza unor piste de biciclete care au ocupat jumătate din carosabil, la pachet cu celebrii stâlpișori.
"Ați făcut Vulturilor cu sens unic, ați făcut calmatoare de trafic așa de înalte încât ne distrug mașinile și ați desființat 70 de locuri de parcare pe Transilvania, între Vulturilor și Budai Deleanu, ca să faceți o pistă de biciclete. "Semaforișoara" a devenit "bicicletișoara!" Există oare vreo legătură financiară, direct sau indirectă, prin intermediari sau interpuși, între cei care au decis să umple Timișoara de piste de biciclete în detrimentul locurilor de parcare și firmele care asigură asfaltul, plasticul, vopseaua etc.?", se întreabă cei 300 de semnatari ai petiției adresate primarului Fritz.
Astfel, sute de oameni se plâng că pierd până la o oră pentru a găsi unde să parcheze mașina și, pentru că trotuarele sunt singura opțiune, se trezesc cu amenzi din partea Poliției Locale. Ei acuză Primăria Timișoara de lipsă de viziune și de respect: jumătate din carosabil a fost ocupat cu piste de biciclete care sunt nefolosite în cea mai mare parte a timpului și s-au montat calmatoare de trafic din asfalt mult prea înalte, astfel că își distrug mașinile, caz la indigo cu ceea ce s-a întâmplat pe Musicescu.
Oamenii mai acuză că scăderea numărului de locuri de parcare se datorează și faptului că s-a permis mansardarea unor blocuri de pe străzile Transilvania și Pogonici, ceea ce a dus la creșterea numărului de locatari, dar și a numărului de mașini, de pe străzile înghesuite. Ei mai spun că asfaltul folosit pentru calmatoarele de trafic, care nu sunt necesare pe străzile din zonă, putea fi folosit la repararea gropilor, care s-au format în ultimii ani, dar de care nu se ocupă nimeni.
Dintre timișorenii care locuiesc în zonă, cei mai revoltați sunt cei de pe strada Transilvania, cei mai afectați de "revoluționarul proiect urban de mobilitate".
"Mutați pista de biciclete de pe strada Transilvania pe spațiul verde sau pe alte străzi și redați-ne locurile de parcare! Se putea face pistă de biciclete pe strada Dreptatea, între Vulturilor (ocupată pe jumătate de piste – n.r.) și Prahova, paralelă cu Transilvania. Acolo este loc suficient pentru amenajarea unei piste de biciclete. Sau pe strada Clăbucet prin noua parcare sau pe unde doriți! Găsiți soluții inteligente, nu decizii împotriva cetățenilor!", i-au transmis petiționarii primarului Dominic Fritz.